Ghana - litteratur
Den lærde og dramatiske slaveselvbiografi The Interesting Narrative of the Life of Olaudah Equiano or Gustavus Vassus, the African, udkom i England i 1789 og betragtes ofte som et af de tidligste litterære værker fra Vestafrika. Værket fik betydning for udformningen af pan-afrikanske idealer ligesom senere J.E. Casely-Hayfords (1866-1930) Ethiopia Unbound (1911). Casely-Hayford var talerør for en nationalistisk sindet gruppe journalister og advokater, uddannet i England. Sammenfletningen af politiske og moralske temaer vedbliver at præge Ghanas litteratur. Engelsk er det dominerende sprog for den skrevne litteratur, men flere forfattere skriver desuden på deres modersmål. Dele af Bibelen blev oversat til de store sprog, ewe, fanti og twi, fra 1870'erne, og missionærer udgav samlinger af folklore. Etableringen af et bureau til fremme af lokal litteratur i 1951 betød en vis konsolidering af prosalitteratur på ikke-koloniale sprog.
Det uafhængige Ghana blev markeret litterært med udgivelsen af antologien Voices of Ghana (1958) og fulgt op med patriotiske digte af Michael Dei-Anang (1909-77) og Kwesi Brew (1928-2007). Først efter præsident Kwame Nkrumahs fald i 1966 begyndte litteraturen at udfolde sig friere som fx i tidsskriftet Okyeame, der udkom på universitetet i Legon. Her skrev Joe de Graft (1924-78), Efua Sutherland (1924-96) og Ama Ata Aidoo, som i deres dramatik ikke kun genoplivede historiske temaer, men også udnyttede folkelige dramatiske genrer såsom den musikalske og koreografiske highlife- og concert party-tradition og mundtlige myter og fortællinger. Ayi Kwei Armah og Kofi Awoonor, som senere blev Ghanas kendteste forfattere, bidrog også til tidsskriftet. I The Breast of the Earth (1976) beskriver og analyserer Awoonor Afrikas mangfoldige kunstneriske traditioner. Hans digte og hans eneste roman, This Earth, My Brother (1971), trækker på ewefolkets mundtlige kunst, ikke mindst traditionen for spottesange, halo, hvis kendetegn er udsøgte fornærmelser og sproglige excesser. Armahs inspiration er snarere international modernisme, skønt han i sit omfattende romanforfatterskab, fx Osiris Rising (1995), søger at skrive sig frem til fælles afrikanske moralske værdier.
Det gælder for Ghanas litteratur som for adskillige andre afrikanske nationers, at de fleste titler er udkommet i udlandet. Undtagelsen er 1960'ernes og 1970'ernes engelsksprogede populærlitteratur. E.K. Micksons didaktiske serie Who Killed Lucy (1967) og Asare Konadus (1932-94) romaner Come Back Dora (1966) og Shadow of Wealth (1966) er udkommet i oplag på op til 40.000 i Ghana. I de senere år er folkelige genrer blevet tilpasset tv-mediet og udbredt ved salg af bokssæt.